### Beslutning

Godkendt.

### Sagsfremstilling

## Resume og sagens baggrund

[adresse] er i en proces med indkøb af ny apparatur til regionens klinisk biokemiske område – herunder Klinisk Biokemisk Afdeling Holbæk (KBA), som indbefatter Kalundborg Sundheds- og Akuthus (KSA).

Det fremtidige udstyr er af en sådan fysisk størrelse, at det ikke kan placeres i de eksisterende lokaler i KSA. Forskellige mulige alternativer for indplacering af det nye apparatur er blevet undersøgt. Herunder scenarie 1; mageskifte mellem Kalundborg Kommunes Sundhedstjeneste og Region Sjælland Klinisk Biokemisk Afdeling (KBA).

Ud fra forskellige årsager er scenarie 1 udvalgt af Regionen efter dialog med Kalundborg Kommune.

## Indstillinger

Direktøren indstiller, at mageskiftet mellem Kalundborg Kommunes Sundhedstjeneste og Klinisk Biokemisk Afdeling tages til efterretning.

## Behandling

Ældre- og Sundhedsudvalget, Økonomiudvalget og Kommunalbestyrelsen.

## Sagsfremstilling

De indledende drøftelser i Regionen har medført, at der overordnet set er fremkommet følgende alternativer til indplacering af apparatur:

1. Mageskifte mellem Sundhedstjenesten og KBA
2. Indplacering af nyt apparatur langs etagens østlige side med mindre rokader af Sundhedstjenestens ledelse og sekretariat. Det er konstateret, at der grundet tunge vægge mod gangarealet og deraf manglende mulighed for at udvide i bredden, ikke er tilstrækkelig med plads til nyt apparatur. Derfor er dette alternativt ikke en mulighed.
3. Indplacering af nyt apparatur i en større pavillon på terrænet udenfor KSA. En pavillon af den fornødne størrelse og med de nødvendige installationer viste sig at være en lige så økonomisk omfattende løsning som en ombygning af de eksisterende lokaler i KSA. Således er dette alternativ ikke længere at regne som en reel løsning.

Af hensyn til pladsforhold for apparaturet samt generelle arbejdsmiljøforhold som fx dagslysindfald og afstandskrav, anses ovenstående scenarie 1 - et overordnet mageskifte mellem Kalundborg Kommunes Sundhedstjeneste og Klinisk Biokemisk Afdeling - som værende det eneste reelle alternativ. Arkitekttegning for mageskiftemodellen er vedlagt (Bilag 1b).

Her foreslås desuden ombygning af lokaler med henblik på at tilgodese Sundhedstjenestens behov og funktioner. Detaljer herfor aftales i regi af brugergrupper.

Den interne rokade betyder, udover mageskifte mellem KBA og Sundhedstjenesten, desuden mindre omdisponeringer af regionens interne arealfordeling.

Som en del af mageskiftet etableres et konferencelokale i bygningens nederste etage, som i overgangsperioden dedikeres til Sundhedstjenesten (genhusning), mens det på længere sigt er tænkt som værende et fælles regionalt og kommunalt mødelokale.

I forløbet har været drøftet, hvorvidt et mageskifte skulle afvente evt. ændringer i forbindelse med etablering af et nærhospital. Det har været Regionens vurdering, at indplaceringen/udskiftningen af apparaturet ikke kan vente på det.

Mageskiftet medfører ikke væsentlige ændringer i forhold til det samlede kommunale areal, som stilles til rådighed for Den kommunale Sundhedstjeneste.

## Økonomiske konsekvenser

Ingen, idet alle omkostninger forbundet med mageskiftet afholdes af Regionen.

### Sagens forløb

09-01-2023 Ældre- og Sundhedsudvalget
Anbefales.
18-01-2023 Økonomiudvalget
Anbefales.